Jeremaia
Chapter 40
Na vosa sa yaco vei Jeremaia mai vei Jiova, ni sa vakatalai koya yani mai Rama o Nipusaretani na kavetani ni valu i vakatawa, ni sa tauri koya oti ka sa vesuki vata e na sinucodo kei ira kece na kai Jerusalemi kei ira na Juta era vakabobulataki, era sa kau vakabobula ki Papiloni.
2 Ia na kavetani ni valu i vakatawa sa kauti Jeremaia, ka tukuna vua: "O Jiova na nomu Kalou sa cavuta na ca oqo ki na yasana oqo.
3 "Ka sa vakayacora, ka sa cakava o Jiova me vaka na nona vosa: ni dou sai valavala ca vei Jiova, ka sega ni vakarorogo ki na Domona, o koya ga sa yacovi kemudou kina na ka oqo.
4 "Ia oqo, raica, ka'u sa sereki iko e daidai mai na sinucodo sa vauci kina na ligamu. Kevaka e vinaka vei iko me daru lako ki Papiloni, daru mai lako; ka'u na vakaraici iko vinaka: ia kevaka e ca vei iko me daru mai lako ki Papiloni, sa kakua ga: raica, sa tiko e matamu na vanua kecega: ia na tikina sa vinaka ka dodonu vei iko mo lako kina, mo lako ga kina."
5 Ia ni sa sega ni lako o koya, sa tukuna vua, "Ia mo lesu tale yani vei Ketalaia na luve i Eaikami na luve i Safani, o koya sa lesia o tui Papiloni me lewa na veikoro vaka-Juta, mo dou tiko vata kei ira na tamata: se dua na tikina tani o vinakata mo lako kina, mo lako ga kina." A sa solia vua na kavetani ni valu i vakatawa e dua na kakana kei nai solisoli, ka vakatalai koya yani.
6 A sa lako yani o Jeremaia vei Ketalaia na luve i Eaikami ki Misipa; ka sa tiko vata tukuna kei ira na tamata era vo tiko e na vanua.
7 Ia ni ra sa rogoca o ira kece na kapiteni ni valu era tiko e vanua, kei na nodra tamata, ni sa lesi Ketalaia na luve i Eaikami o tui Papiloni me lewa na vanua, ka sa soli ira na tagane, kei na yalewa, kei na gone, kei ira eso na dravudravua ni vanua, era sa sega ni kau tani ki Papiloni, me vakaraica o koya,
8 Era sa qai lako mai vei Ketalaia ki Misipa—io o Isimeli na luve i Necanaia, kei Joenani kei Jonacani oi rau na luve i Karea, kei Siraia na luve i Tanumeci, kei iratou na luve i Efei na kai Nitofa, kei Jisanaia na luvena e dua na luve i Meeka, o ira vata kei na nodra tamata.
9 A sa bubului vei ira o Ketalaia na luve i Eaikami na luve i Safani, vei ira talega na nodra tamata, ka vaka, "dou kakua ni rere ni qaravi ira na kai Kalitia: dou tiko ga e na vanua, ka qaravi tui Papiloni, dou na qai vinaka kina.
10 "Ia oi au, raica, au na tiko ga e Misipa, me'u qaravi ira na kai Kalitia, era na lakovi keda mai: ia oi kemudou, dou kumuna na waini, kei na vuata matua, kei na waiwai, ka maroroya e na nomudou saqa, ka tiko ga e na nomudou veikoro dou sa taura."
11 Ia o ira kece na Juta mai Moapi, vei ira talega na luve i Amoni, mai Itomi talega, kei ira mai na veivanua kece, ni ra sa rogoca ni sa laiva tu yani o tui Papiloni na kedra vo ni Juta, ka sa lesi Kitalaia na luve i Eaikami na luve i Safani, me lewai ira,
12 era sa qai lesu kece mai o ira na Juta mai na veiyasana kecega era sa dui vakasavi kina, ka ra sa lako mai ki na vanua o Juta, kivei Ketalaia, ki Misipa, ka ra sa kumuna na waini, kei na vuata matua, e dua na ka levu sara.
13 Ia o Joenani na luve i Karea, kei ira kece na kapiteni ni valu mai colo, era sa lako mai kivei Ketalaia ki Misipa,
14 A ra sa tukuna vua, "O sa kila dina, se segai, ni sa talai Isimeli mai na luve i Necanaia o Pealisi na nodra tui na luve i Amoni me vakamatei iko? "Ia sa sega ni vakadinati ira o Kitalaia na luve i Eaikami.
15 Ia o Joenani na luve i Karea sa qai tukuna lo vei Kitalaia e Misipa, "Me'u lako mada, me'u vakamatei Isimeli na luve i Necanaia, ia ena sega ni kila e dua na tamata: a cava me vakamatei iko kina o koya, me ra veiseyaki kina na kai Juta era sa soqoni mai vei iko, ka rusa na kena vo ni Juta?"
16 Ia sa tukuna o Ketalaia na luve i Eaikami vei Joenani na luve i Karea, "Mo kakua ni cakava na ka oqo: ni o sa lasutaki Isimeli."
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn